KIRJALLINEN KYSYMYS E-2028/00 esittäjä(t): Reino Paasilinna (PSE) neuvostolle. Ydinaseisiin tarkoitetun plutoniumin tuhoaminen.



Virallinen lehti nro 089 E , 20/03/2001 s. 0132 - 0132



KIRJALLINEN KYSYMYS E-2028/00 esittäjä(t): Reino Paasilinna (PSE) neuvostolle (22. kesäkuuta 2000) Aihe: Ydinaseisiin tarkoitetun plutoniumin tuhoaminen Yhdysvallat ja Venäjä ovat sopineet tuhoavansa yhteensä 68 tonnia ydinaseisiin tarkoitettua plutoniumia. Kummankin valtion tulisi hävittää 34 tonnia. Aikaa hävittämiseen on varattu 20 vuotta. Valtiot perustavat laitoksia, joissa ydinaseissa käytettävä plutonium muutetaan ydinvoimalakäyttöön sopivaksi. Yhdysvallat tukee taloudellisesti Venäjää tarvittavien laitosten rakentamisessa. Tiedustelen neuvostolta, mihin erityistoimenpiteisiin tullaan ryhtymään Venäjän tukemiseksi, jotta se pystyisi tuhoamaan ydinaseisiin tarkoitetun plutoniumin aikataulussa ja asianmukaisesti? Mikä on Euroopan unionin kanta mainittuun sopimukseen Venäjän ympäristöhallinnon muutosten valossa? Vastaus (23. lokakuuta 2000) Neuvoston 4. kesäkuuta 1999 hyväksymässä Venäjää koskevassa Euroopan unionin yhteisessä strategiassa Euroopan unioni sitoutuu edistämään aseriisuntaa ja joukkotuhoaseiden leviämisen hillitsemistä, asevalvontaa, nykyisten sopimusten täytäntöönpanoa ja aseviennin valvonnan vahvistamista. Yhteisen strategian aseriisunta- ja asesulkuosion täytäntöönpanemiseksi neuvosto hyväksyi 17. joulukuuta 1999 yhteisen toiminnan Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman perustamisesta. Ohjelman tarkoituksena on: - tehdä Venäjän federaation kanssa yhteistyötä sen pyrkiessä joukkotuhoaseisiin liittyvien perusrakenteiden ja laitteistojen turvalliseen, varmaan ja ympäristöä säästävään käytöstä poistamiseen ja/tai niiden käyttötarkoituksen muuntamiseen, - tarjota hankesuuntautuneen yhteistyön kautta oikeudelliset ja toiminnalliset puitteet vahvistetulle Euroopan unionin osallistumiselle yhteistyötoimiin riskin vähentämiseksi Venäjän federaatiossa, - edistää tarvittaessa alaa koskevien yhteisön, jäsenvaltioiden ja kansainvälisten ohjelmien ja hankkeiden koordinointia. Ohjelman toteuttamiseen liittyvien kustannusten kattamiseen tarkoitettu rahoitusohje on 8,9 miljoonaa euroa vuosiksi 1999 ja 2000. Ensimmäisessä vaiheessa ohjelmasta avustetaan muun muassa plutoniumin siirtoa, varastointia ja siirtämistä koskevaa tutkimusten ja kokeellisten tutkimusten sarjaa. Aseiden riisunnan vuoksi aseista vapautuvan plutoniumin asianmukainen käsittely on erittäin tärkeää ydinaseiden leviämisen estämistä koskevan tavoitteen kannalta. Yhteiseen toimintaan sisältyvien tutkimusten ja kokeiden tarkoituksena on auttaa Venäjää selviytymään ajallaan ydinasekelpoisen plutoniumin käsittelyssä. Suunnitellut tutkimukset koskevat seuraavia seikkoja: - lyhyen aikavälin toimintasuunnitelman laatiminen plutoniumin käsittelemiselle - Venäjän organisaatioiden tukeminen niiden välineiden ja asiantuntemuksen kehittämisessä, jotka ovat tarpeen luvan myöntämiseksi plutoniumin käsittelylle Venäjällä - tutkimus ydinasekelpoisen plutoniumin kuljetusta ja tilapäistä varastointia koskevista tavoista ja keinoista - plutoniumin käsittelemisen keskipitkän aikavälin näkymät.